CELEX: 62013CN0176
Language: el
Date: 2013-04-09 00:00:00
Title: Υπόθεση C-176/13 P: Αναίρεση που άσκησε στις 9 Απριλίου 2013 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (τέταρτο τμήμα) στις 29 Ιανουαρίου 2013 , στην υπόθεση T-496/10, Bank Mellat κατά Συμβουλίου της Ευρωπαϊκής Ένωσης

15.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/20
            
         Αναίρεση που άσκησε στις 9 Απριλίου 2013 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (τέταρτο τμήμα) στις 29 Ιανουαρίου 2013, στην υπόθεση T-496/10, Bank Mellat κατά Συμβουλίου της Ευρωπαϊκής Ένωσης
   (Υπόθεση C-176/13 P)
   2013/C 171/41
   Γλώσσα διαδικασίας: η αγγλική
   
      Διάδικοι
   
   
      Αναιρεσείον: Συμβούλιο της Ευρωπαϊκής Ένωσης (εκπρόσωποι: S. Boelaert και M. Bishop)
   
      Αντίδικοι κατ’ αναίρεση: Bank Mellat, Ευρωπαϊκή Επιτροπή
   
      Αιτήματα του αναιρεσείοντος
   
   Το αναιρεσείον ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου (τέταρτο τμήμα), της 29ης Ιανουαρίου 2013, επί της υποθέσεως Τ-496/1·
            
         
               —
            
            
               να αποφανθεί οριστικώς επί της υποθέσεως, απορρίπτοντας την προσφυγή που είχε ασκήσει η Bank Mellat κατά των επίμαχων μέτρων·
            
         
               —
            
            
               να καταδικάσει την Bank Mellat στα έξοδα στα οποία υποβλήθηκε το Συμβούλιο σε αμφότερους τους βαθμούς δικαιοδοσίας.
            
         
      Λόγοι αναιρέσεως και κύρια επιχειρήματα
   
   Το Συμβούλιο υποστηρίζει ότι η απόφαση την οποία εξέδωσε το Γενικό Δικαστήριο στις 29 Ιανουαρίου 2013, επί της υποθέσεως T-496/10, Bank Mellat κατά Συμβουλίου, ενέχει πλάνη περί το δίκαιο ως προς τα ακόλουθα σημεία:
   
               1)
            
            
               Το Γενικό Δικαστήριο υπέπεσε σε πλάνη κρίνοντας, ως προς το παραδεκτό της προσφυγής, ότι η Bank Mellat είχε το δικαίωμα να επικαλεσθεί την προστασία και τις εγγυήσεις περί θεμελιωδών δικαιωμάτων ανεξαρτήτως αν αποτελεί φορέα του ιρανικού Δημοσίου·
            
         
               2)
            
            
               Κακώς έκρινε το Γενικό Δικαστήριο ότι ορισμένοι από τους λόγους για την επιβολή περιοριστικών μέτρων σε βάρος της Bank Mellat δεν ήταν επαρκώς ακριβείς·
            
         
               3)
            
            
               Το Γενικό Δικαστήριο προέβη σε πεπλανημένη εφαρμογή της νομολογίας περί κοινοποιήσεως των στοιχείων που περιλαμβάνονται στον φάκελλο τον οποίο είχε στη διάθεσή του το Συμβούλιο·
            
         
               4)
            
            
               Κακώς έκρινε το Γενικό Δικαστήριο ότι οι λόγοι για την επιβολή περιοριστικών μέτρων σε βάρος της Bank Mellat δεν πληρούσαν τις προϋποθέσεις που προβλέπουν σχετικώς τα εφαρμοστέα νομοθετήματα και δεν ήταν εμπεριστατωμένοι, καθόσον:
               
                           —
                        
                        
                           παρέλειψε να λάβει δεόντως υπόψη στοιχείο του Συμβουλίου Ασφαλείας του Οργανισμού Ηνωμένων Εθνών περί του αν η Bank Mellat διευκόλυνε συναλλαγές των ιρανικών φορέων που συμμετέχουν στο πρόγραμμα πυρηνικών όπλων, πυραύλων και άμυνας·
                        
                     
                           —
                        
                        
                           παρέλειψε να λάβει δεόντως υπόψη το ότι τα στοιχεία περί υποστηρίξεως της Bank Mellat στις πυρηνικές δραστηριότητες του Ιράν προέρχονται από εμπιστευτικές πηγές·
                        
                     
                           —
                        
                        
                           έκρινε πεπλανημένα ότι η παραδοχή της Bank Mellat περί του ότι παρείχε τραπεζικές υπηρεσίες σε φορέα που εμπλέκεται στις δραστηριότητες του Ιράν για τη διάδοση πυρηνικών όπλων, πριν αυτός κατονομασθεί από το Συμβούλιο Ασφαλείας του ΟΗΕ, δεν αρκούσε προς δικαιολόγηση της επιβολής περιοριστικών μέτρων κατά της Bank Mellat.